तभी क्या हुआ ! कलाली तरफ़ से श्यामू ढोलन आ रही थी। चँदा, फूँदा का झोपड़ा पार करती। धापू के झोपड़े सामने पहुँची। उसके हाथ में टू बायल कपड़ा था। वह पोलका सिलवाने आ रही थी। दामू ने तभी श्यामू ढोलन को देखते हुए दया का घूटना छुआ। दया भी उधर हसरत भरे भाव से देखने लगा। अब तक श्यामू ढोलन, और आगे आ चुकी थी। झब्बू के झोपड़े और नीम की छाँव के बीच धूप का एक रेंगाला था। श्यामू ढोलन उसी रेंगाले में दाख़िल हो चुकी थी। श्यामू ने उन्हें छाँव में बैठे देख अनदेखे कर दिये। पर उनका अपने पर क़ाबू न था। उनकी नज़रों के फीते श्यामू का बदन नापने लगे। फिर श्यामू मुड़ी तो चेहरा झब्बू के झोपड़े तरफ़, और पीठ नीम की छाँव तरफ़ हो गयी। छाँव में बैठे-बैठे ही दोनों बागड़ बिल्लों की तरह उसे घूरने लगे। श्यामू किवाड़ के क़रीब थी। दामू अपने दाएँ पैर के घुटने पर धीरे-धीरे हथेली फिराने लगा। मानो वह घुटना नहीं, श्यामू का कूल्हा हो। कूल्हे पुष्ट, और पीछे को उभरे हुए। दामू की आँखों और चेहरे पर एक ख़ास भाव तारी होने लगा। बदन में सिहरन दौड़ने लगी। यही हाल दया बागरी का भी। फिर दामू के होंठ हिले। गँधाते मुँह से शब्दों के बाण छूटे- काश…, अपनी क़िस्मत में भी ढोलक के पुड़ पे दो थाप मारना लिख देता भगवान !